



**MAGYAR NEMZETI MÚZEUM**

 Hungarian National Museum

**MAGYAR VÍVÓ SZÖVETSÉG**

 Hungarian Fencing Federation

**SAJTÓANYAG**

**Múzeum Kupa**

**2017. szeptember 9-én 500-an vívnak majd a Nemzeti Múzeumban!**

**A Vívás Világnapja alkalmából rendezett sportágnépszerűsítő- és versenyprogram, valamint a flashmob és a kamarakiállítás, a vívás mint nemzeti sport előtt tiszteleg.**

Vajon miért születik rekord számú olimpiai érem a magyar vívósportban? Miben különleges a magyar vívás? A siker milyen emlékeit őrzi a Magyar Nemzeti Múzeum?

A magyarok európai megjelenésük óta rettegett harcosok hírében álltak, fegyvereik is irigylésre méltóak voltak. A nevezetes magyar kard például a kora újkorban jelent meg, kétféle vívásmódot ötvözve. Később, az újkorban népszerűvé váló, kiemelkedő mesterekhez és vívóiskolákhoz kötődő teremvívásból a 19. századra alakult ki a sportvívás, a század végére pedig az olasz, francia, spanyol vívóiskolák mellett kifejlődött a magyar vívóiskola is. A 20. században a legeredményesebb magyar sportolók a vívók voltak, sikereik mai napig erősítik a nemzeti büszkeséget.

Az elegáns, „úri” sporttá alakult vívás a második világháborút követően válságba sodródott. A kitűnő vívó, mesteredző és sportdiplomata, **Bay Béla** mentette át napjainkra a magyar vívósport hagyományait és elérte, hogy az töretlenül fejlődhessen. A kamarakiállításban múzeumi és magán gyűjteményekből válogatott tárgyak mellett az ő hagyatékából is láthatók olyan relikviák, amelyek a vívósport nemzeti jellegét illusztrálják. A kiállítással az ő emléke előtt tisztelgünk.

A sportágban lassan hagyománnyá válik, hogy évente egyszer, a szezon legelején a Föld számos pontján megrendezik a Vívás Világnapját. A magyar szövetség, **Csampa Zsolt** elnök vezetésével a kezdeményezés mellé állt. Két éve a Bazilika előtt, tavaly pedig a terület egyik főtámogatója, a WestEnd udvarában rendezték meg az eseményt, melyen több százan vettek részt, közte olimpiai és világbajnokok. Emellett számos vidéki vívóbázis és város nevezetességeit is benépesítették a pengeforgatók.

A Magyar Vívószövetség kezdeményezésére idén a Nemzeti Múzeum főlépcsőjén flashmob népszerűsíti a sportágat. Déli 12 órakor néhány perces szabadvívás erejéig közel ötszázan népesítik majd be a Nemzeti Múzeum kertjét és lépcsőjét, majd ezt követően olimpiai és világbajnokok adnak autogramot fiatal vívóknak, illetve az érdeklődőknek.

A 10 órakor kezdődő, veterán (35 év feletti) férfi és női tőrverseny: „Múzeum Kupa” végeredményét este a díjátadón megtudhatják!

*Bővebb információ:*

Szabó Ádám Szetey András

régész-főmuzeológus, veterán vívó kommunikációs igazgató

Magyar Nemzeti Múzeum Magyar Vívó Szövetség

Tel: 20 390 4177 Tel: 30 9546438

szabo.adam@hnm.hu szeteya@icloud.com

**Magyar Nemzeti Múzeum** 1088 Budapest VIII., Múzeum körút 14-16.

Levelezési cím: H-1370 Budapest, Postafiók 364 Telefon: (+36 1) 33-82-122, Fax: (+36 1) 31-77-806

E-mail: info@hnm.hu Honlap: www.hnm.hu

